**Piliscsabai Városi Piac Üzemeltetési Szabályzata**

**Általános rendelkezések:**

**1.) A szabályzat az alábbi jogszabályokon alapul:**

* A kereskedelemről szóló 2005. évi CLXIV tv vonatkozó rendelkezései
* A vásárokról, a piacokról és bevásárlóközpontokról szóló 55/2009. (III.13.) Korm. rendelet (továbbiakban: Korm. rendelet) rendelkezései
* A kistermelői élelmiszertermelés, - előállítás és értékesítés feltételeiről szóló 52/2010. (IV.30) FVM rendelet
* A helyi termelői piacokon történő árusítás élelmiszerbiztonsági feltételeiről szóló [51/2012. (VI. 8.) VM rendelet](http://njt.hu/)
* A vásári, piaci és vásárcsarnoki árusítás közegészségügyi szabályairól szóló [59/1999. (XI. 26.) EüM rendelet.](http://njt.hu/)
* Piliscsaba Város Önkormányzat a vásár- piactartásról szóló 17/2018. (IX. 13.) rendelete (továbbiakban: Helyi rendelet)

2**.) A szabályzat hatálya:**

* A szabályzat hatálya kiterjed Piliscsaba Város Önkormányzata által üzemeltetett piliscsabai belterület 1243 hrsz.-ú, Uradalmi Ház udvara elnevezésű, önkormányzati tulajdonban lévő ingatlanon tartott piacra. A piac megnevezése: Piliscsabai Városi Piac, továbbiakban  Városi Piac.
* A szabályzat hatálya nem terjed ki az egyéb, a Városi Piac területén rendezvény keretében, esetenként engedélyezett árusítókra, árusításokra, szolgáltatásokra.

3.)A szabályzat hatálya alá tartozó piac fenntartója és üzemeltetője a Piliscsabai Városüzemeltetési Intézmény, aki piacfelügyelőt foglalkoztat.

**A piac általános rendje**

**1.) A piac nyitvatartási ideje:**

* **minden szombat 7 és 12 óra** **között**
* A piac nyitvatartási idejét az üzemeltető határozza meg. Az egyéb, rendkívüli események, rendezvények miatti piaci nap áthelyezéséről az üzemeltető a hirdetőtáblán és honlapján (www.piliscsaba.hu) keresztül nyújt előzetesen tájékoztatást.

2.) **Piaci árusítás feltételei**

* A piacon csak az árusíthat, aki a **kereskedelmi, közegészségügyi, állat-, és növény-egészségügyi, köztisztasági előírások** szerint erre jogosult.
* A piacon csak napijeggyel rendelkező árusítók árusíthatnak.

3.) **Forgalomba hozható áruk köre**

* A piacon a piac jellegének, típusának megfelelően mindazon termék forgalomba hozható, amelynek forgalmazását jogszabály nem tiltja.
* A piacon állati eredetű termékeket (tej, tejtermék, füstölt sertéshús, szalonna, zsír, tojás, vágott, felpucolt, de bontatlan baromfi, méz) csak állatorvosi vizsgálattal igazoltan lehet árusítani, mely igazolás megszerzése az árus kötelessége.
* Gyűjtött, szedett gomba, nem hozható forgalomba.

**Az üzemeltetés szabályai:**

* A piac rendjét, a forgalmazásra vonatkozó jogszabályok megtartását a piacfelügyelő ellenőrzi.
* **A piacfelügyelő jogosult e szabályzat szerint:**
* a helypénz beszedésére,
* a helyhasználat megvonására,
* szabálysértési eljárás kezdeményezésére,
* a helybiztosítási szerződés megkötésére,
* a helybiztosítási szerződés felbontására,
* az árusító tevékenységét felfüggeszteni, indokolt esetben a piacról kitiltani, ha az árus a magatartásával a többi árust zavarja, sértegeti, a piac zavartalan működését akadályozza,
* a piacon árusító kereskedők és termékeikre vonatkozó adatok, engedélyek ellenőrzésére, ezen adatok tárolására.
* A piac területén üzemelő WC helyiségek üzemeltetése és nyitvatartási idő alatt a zavartalan működtetés biztosítása az üzemeltető hatáskörébe tartozik, felelőse a piacfelügyelő.
* A piac területén lévő ivóvíz kút nem használható az árusok termékeinek, eszközeinek tisztítására.
* A piac területén dohányozni TILOS.
* A piac területére kutyát bevinni, vakvezető kutya kivételével a járványügyi szempontok miatt tilos.

**Helyhasználat, helypénz:**

* A piacon árusítani csak az üzemeltető helyhasználati engedélye alapján, és az általa kijelölt helyen lehet. **A helypénz beszedése az engedély megadásának minősül**. **A helypénz befizetésével az árusító a piac szabályzatában foglaltakat magára nézve kötelező érvényűnek fogadja el.**
* A helyhasználati díj mértékét Piliscsaba Város Önkormányzatának a vásár- piactartásról szóló 17/2018. (IX. 13.) rendelete tartalmazza.
* ***A helyhasználat megvonható akkor, ha:***
* az árusító nem felel meg az 55/2009.(III.13.) Kormányrendeletben előírtaknak,
* nem fizet helypénzt,
* megszegi az árusítás rendjére vonatkozó szabályokat,
* az árusító olyan árut kíván forgalmazni, amelyek piacon nem árusíthatók.
* A helyhasználat megvonása független attól, hogy az árusító helyhasználati joggal rendelkezik-e, helypénzt fizetett-e. A helyhasználat megvonása esetén a már kifizetett helypénz sem részlegesen, sem egészében nem jár vissza a szankcionált árusítónak.
* A helyhasználó a helypénzről kapott számlát vagy nyugtát köteles állandóan magánál tartani, és azt a piacfelügyelő kérésére felmutatni. A nyugta hiánya esetén a helyhasználó köteles azt újból megfizetni. Amennyiben erre nem hajlandó, ez a helyhasználat azonnali megvonását eredményezi.
* A piacon a helypénz beszedéséről az üzemeltető a piacfelügyelő útján gondoskodik. A beszedett díj (helypénz) összegéről az általános forgalmi adóról szóló 2007. évi CXXVII. törvény előírásainak megfelelő nyugtát vagy számlát köteles adni.
* Engedélyhez kötött kereskedelmi tevékenységre eseti helyhasználat csak az engedély bemutatásával engedélyezhető. Az engedély megszűnéséről az árus az üzemeltetőt haladéktalanul értesíteni köteles, aki egyidejűleg a helybiztosítási szerződést felmondja, vagy más jogosultsággal bíró kereskedelmi tevékenységre engedélyezi.

**Az árusítás rendje:**

* Az el nem adott árut és az árusító eszközöket, az árusítási idő befejeztével a piac területéről a piac zárásakor el kell szállítani. A piac területén hagyott eszközökért, árukért az üzemeltető nem felel.
* Azokon az árusító helyeken, ahol az áru értékesítésének elengedhetetlen feltétele, csak érvényes hitelesítésű mérleg, súly és egyéb mérőeszköz használható. Ezek hiányában az árusító helyhasználati jogát meg kell vonni.
* Az árusítóhelyeket használaton kívüli göngyöleggel és a piaci tevékenységet nem szolgáló eszközökkel elfoglalni tilos.
* A helyhasználó az árusítóhelyen és annak közvetlen környékén köteles minden hulladékot az árusítás ideje alatt folyamatosan, valamint az árusítás befejezésekor összetakarítani, és a kijelölt hulladékgyűjtőbe (szelektíven) elhelyezni. Eltérő magatartás esetén szabálysértési eljárás kezdeményezésére kerülhet sor, illetve a helyhasználat, vagy ismétlődés esetén a helybiztosítás joga megvonható.
* A romlott vagy romlásnak indult, és egyéb okból bűzt terjesztő árut, anyagot a piac területére bevinni, ott tárolni tilos.
* Aki a piac területét mérgező, fertőző, bűzt terjesztő, undort keltő anyaggal beszennyezi, azonnal köteles azt saját költségére eltakarítani, és az árusítóhely fertőtlenítéséről gondoskodni. Amennyiben erre nem hajlandó, úgy a piacfelügyelő szabálysértési eljárást kezdeményez az elkövetővel szemben, illetve a helyhasználat vagy a helybiztosítás jogát megvonja. Amennyiben a szennyeződés megszüntetéséről a szennyeződés okozója nem gondoskodik, az üzemeltető az elkövető költségére eltakaríttatja azt, valamint szabálysértési eljárást kezdeményez, illetve a helyhasználat vagy a helybiztosítás jogát megvonja.
* Az árusok 600 órától foglalhatják el az asztalaikat, majd 1300 óráig kell elrakodniuk és rendbe hozniuk környezetüket

**Területhasználóra vonatkozó szabályok:**

* **A vásári és piaci árusítás során helyhasználónak meg kell tartani az elárusító helyre, az árusítást végző személyre és az árusított termékekre, állatokra vonatkozó kereskedelmi, közegészségügyi, állat-, és növény-egészségügyi, köztisztasági előírásokat**.
* A Szabályzat hatálya alá tartozó vásáron és piacon csak az árusíthat, aki valamely EGT-államban rendelkezik lakóhellyel vagy székhellyel. Vásáron és piacon gazdálkodó szervezet, gazdálkodó szervezetnek nem minősülő jogi személy, mezőgazdasági őstermelő, kistermelő, népművész, iparművész, képzőművész, kézműves és fotóművész, árusíthat.
* Az egyéni vállalkozónak, illetve mezőgazdasági kistermelőnek nem minősülő - valamely EGT-államban lakóhellyel vagy székhellyel rendelkező - egyéb magánszemély a tulajdonát képező vagyontárgyakat a vásáron és piacon alkalomszerűen értékesítheti. A vállalkozói igazolvánnyal nem rendelkező magánszemély üzletszerű kereskedelmi tevékenységet nem folytathat, tovább eladás céljára beszerzett árut nem értékesíthet.
* Mezőgazdasági kistermelő kizárólag a saját gazdaságában előállított zöldséget, gyümölcsöt, mézet (lépes mézet), virágot, tojást, szörpöt, lekvárt, gyümölcslevet árusíthat. A nem hőkezelt, savanyított termékeket, továbbá sertéshúsból, csirkéből és marhahúsból előállított füstölt húst, étkezési szalonnát és olvasztott zsírt azon őstermelő árusíthatja, aki a terméket az élelmiszerekről szóló törvényben előírt létesítési és működési engedéllyel rendelkező üzemben állított elő, és rendelkezik a termék forgalomba hozatalához szükséges jóváhagyott gyártmánylappal.
* A népművész, a népi iparművész, a képzőművész és a fotóművész a saját előállítású alkotásait árusíthatja a piaci asztalokon is.
* Romlott, romlásnak indult, vagy egyéb oknál fogva bűzt árasztó árut, anyagot, a vásár-, illetve piactérre, valamint a vásár- és piaccsarnok területére bevinni, árusítani, vagy ott tárolni tilos!
* Alkoholos italok árusítására jogosult vendéglátó üzletek alkohol értékesítését csak az üzlet területén végezhetik, az alkoholos italok helyben történő fogyasztását az adott üzlet bérlője köteles ellenőrizni.
* A vásárra kitelepülő árus, kereskedő, kézműves, vagyis minden olyan magán személy, természetes személy, jogi személy, amely közterületet foglal el (beleértve a közterület bérlését is) a vásár területén semmilyen politikai, illetve közélettel kapcsolatos kampányt, cselekedetet, hirdetményt nem végezhet. Ellenkező esetben a vásár szervezője fenntartja a jogot arra, hogy az adott kitelepülőt felszólítsa a cselekedet megszűntetésére, illetve a terület azonnali elhagyására.
* Az eladási árak feltüntetésére a termékek eladási ára és egységára, továbbá a szolgáltatások díja feltüntetésének részletes szabályairól szóló 4/2009. (I. 30.) NFGM-SZMM együttes rendelet szabályai irányadók, amely alapján az árakat, az egységárakat, egyértelműen, könnyen azonosíthatóan és tisztán olvashatóan kell feltüntetni. Ezt megteheti a kereskedő a terméken, vagy annak csomagolásán, illetve a termék elé/mellé helyezett árcímkén, vagy árjegyzéken, ha az könnyen beazonosítható. A termék eladási áraként és egységáraként a ténylegesen fizetendő, az általános forgalmi adót és egyéb kötelező terheket is tartalmazó árat kell feltüntetni.

**Kizárólag járványhelyzet idejére vonatkozó előírások:**

* **7 és 9 óra között csak 65 év feletti vásárlók**, 9 órától csak a 65. életévüket még be nem töltött vásárlók léphetnek be a piac területére (168/2020 Kormányrendelet 3 §-a alapján).
* A piacon **a nem egy háztartásban élők kötelesek betartani egymástól a kormányrendeletben előírt másfél méter távolságot.**
* **Lehetőleg egy háztartásból csak egy személy keresse fel a piacot**, ezzel is csökkentve a vásárlói létszámot.
* Nincs időkorlát a vásárlás időtartamára, de az árusok, a piac üzemeltetője **szorgalmazza a vásárlások gyors lebonyolítását.**
* A piac nyitvatartási ideje alatt mind az árusoknak, mind a vásárlóknak **kötelező az arcmaszk, kesztyű viselése**. Akinek nincs arcmaszkja, **kesztyűje** a helyszínen beszerezheti.
* Feltétlenül kerülendő a termékek érintése! Erre a vásárlók figyelmét is fokozottan fel kell hívni.
* Az értékesítést végzők **a csomagolatlan élelmiszerek esetében** kötelesek a szennyeződéstől, cseppfertőzéstől védeni az árusított élelmiszert, ami biztosítható például a termékek lefedésével és/vagy légterelő plexivel ellátott pult használatával.
* Alapvető elvárás  valamennyi árusított élelmiszer esetén a fogóeszköz vagy eldobható kesztyű használata a termék átadásakor.

**Parkolás, közlekedés rendje:**

Parkolás a piac melletti parkolóban megoldott, valamint az áruk  piacra való behordása is kizárólag erről a helyről történhet.

**Záró rendelkezések:**

* Az üzemeltető hirdetőtábláján köteles kifüggeszteni e szabályzatot, az 55/2009. (III.13.) Kormányrendeletet, valamint az 59/1999.(XI.26.) EüM rendeletet alapján. A kifüggesztett rendelkezések aktualitásának biztosításáról az üzemeltető gondoskodik.
* E Szabályzat nem érinti azoknak a jogszabályoknak a rendelkezéseit, amelyek az egyes termékek értékesítéséhez külön feltételeket állapítanak meg, így különösen a szeszes ital vásáron, piacon, a jövedéki adóról és jövedéki termékek forgalmazásának különös szabályairól szóló 2003.évi CXXVII. tv. (a továbbiakban Jöt.) 110. § (11). bekezdésében ill. a Jöt. 67 § (2) bekezdésében meghatározott feltételeit.
* **A helypénz befizetésével az árusító a Piliscsabai Városi Piac üzemeltetési szabályzatában foglaltakat magára nézve kötelező érvényűnek fogadja el.**
* E szabályzat 2020. május 20-án lép hatályba.